Document ID: /roh_data/filtered/fineweb-2-filterrobots_roh.jsonl.gz/60432

Mieu amih e cumpagn da scoula Andreia S. u insè Giunker Andreia, scu cha da temp vegl ün l'avess nomno, eira l'ultim descendent d'üna veglia schlatta nöbla grischuna. Scha el as tgnaiva da bun da quist fat, schi cun tuotta radschun. Sieus antenats avaivan da tschientiners inno giuvo üna rolla prominenta in nossa vita publica e politica ed el svess persunifichaiva in ot grô quellas qualiteds chi paun be esser il früt d'üna profuonda cultura professeda tres püssas generaziuns. Ma el gniva eir suvenz culs discuors sün sieus babuns ed eau stögl cunvgnir cha quist cult per sieus perdavaunts am daiva ün po sülla gnierva. Forsa bainschi eir perchè ch'eau, derivant da simpla famiglia da paurs, nun am pudaiva vanter ed auncha main cumpruver d'avair eir be il minim squit da saung blov in mias avainas. E pür cun tuot la diversited da nossas natüras, noss' amicizcha paraiva imperdürabla.
Pür cur cha mieu bun Andreja, cedind vi e pü ad ün' inclinaziun in mieus ögls bod ridicula, cumanzet as lascher aint cun las scienzas occultas e dvantet ün fervent spiritist, per me nun eira pü üngün dubi, cha il pover hom eira gnieu our d'clocha.
Ün pêr bravas s-charplinedas, ch'ans dettans — il resultat füt cha, per amur da nossa veglia amicizcha, nus ans persvadettans tuots duos, cha discussiuns davart quist tema eira temp pers, e per mais e mais ne l'ün ne l'oter nu s'aris-chet da tucher pü quist spinus chapitel.
Am rechattand ün di per cas a Turich, inua mieu amih dmuraiva daspö ans, profitet da l'occasiun per al fer üna visita. Tuots duos fervents e sincers amihs da nossa lingua materna, gnittans bainbod a discuorrer eir dal fat zuond deplorabel, cha nouvas questiuns davart il möd da scriver ins-chüreschan darcho nos